b'\n_START_ARTICLE_\nRimska vojska\n_START_PARAGRAPH_\nRimska vojska je ime za urejeno mno\xc5\xbeico vojakov in drugih voja\xc5\xa1kih enot, ki so v \xc4\x8dasu anti\xc4\x8dnega Rima slu\xc5\xbeile Rimski republiki in pozneje Rimskem imperiju. Vojska je na vi\xc5\xa1ku mo\xc4\x8di imperija zasedala ve\xc4\x8dino ozemlja okoli Sredozemskega morja, vklju\xc4\x8dno s provincama Britanijo in Malo Azijo. Rimska vojska je bila najbolje organizirana vojska svojega \xc4\x8dasa. Skozi \xc4\x8das se je podoba in taktika rimske vojske spreminjala. Lahko oboro\xc5\xbeene nabornike obdobja republike so v 1. stoletju zamenjali zna\xc4\x8dilni vojaki v Lorici Segmentati, visoko dovr\xc5\xa1enem segmentiranem oklepu. Po 3. stoletju se je za\xc4\x8dela rimska vojska korenito spreminjati, napadi \xc5\xa1tevilnih barbarskih ljudstev v obdobju velikega preseljevanja ljudstev so prisilila rimsko dr\xc5\xbeavo, da se je v celoti osredoto\xc4\x8dila na razvijanje vojske. Rimljani so od vpadajo\xc4\x8dih ljudstev prevzeli koristno opremo, ki jih je \xc5\xa1\xc4\x8ditila pred vplivi podnebja, za\xc4\x8deli so nositi hla\xc4\x8de in volnene kape, oro\xc5\xbeje pa prilagodili hitrej\xc5\xa1emu in dinami\xc4\x8dnej\xc5\xa1emu boju z nomadskimi ljudstvi. Po propadu zahodnega rimskega imperija so rimsko voja\xc5\xa1ko tradicijo nadaljevali v vojski vzhodnega rimskega imperija.\n_START_SECTION_\nSestava\n_START_PARAGRAPH_\nGlavnino rimske vojske je sestavljala pehota, katere posamezniki so bili imenovani legionarji, ki so bili razporejeni po legijah. Popolna legija je \xc5\xa1tela 6000 vojakov. Ta je bila razdeljena na 10 kohort, ki so bile razdeljene na 3 maniple. Vsak manipel je bil razdeljen na 2 centuriji (stotniji), poveljnik centurije pa se je imenoval centurion (stotnik). Ime je dobil po tem, da je poveljeval 100 mo\xc5\xbeem (centum = lat. sto). V legiji je bilo okoli 4500 vojakov (3000 te\xc5\xbeko oboro\xc5\xbeenih, 1200 lahko oboro\xc5\xbeenih ter 300 konjenikov), ostali so bili predvsem stra\xc5\xbearji ter spremstvo.\n_START_SECTION_\nPoveljstvo\n_START_PARAGRAPH_\nLegiji je poveljevalo 6 voja\xc5\xa1kih tribunov, ki so bili voljeni, v \xc4\x8dasu cesarstva pa jih je imenoval cesar. Odgovarjali so direktno Rimu, zato so lahko hitro in u\xc4\x8dinkovito ubogali ukaze. Ko so legije nadzorovale meje, so poveljevali \xc4\x8dastniki, imenovani \xc2\xbbpoveljniki boji\xc5\xa1\xc4\x8da\xc2\xab.\n_START_SECTION_\nOprema\n_START_PARAGRAPH_\nLegionarji so bili oble\xc4\x8deni v kratko togo, oklep (lorica segmentata), sandale, \xc4\x8delado (ve\xc4\x8dinoma s perjanico.) Oboro\xc5\xbeeni pa so bili z bodalom (pugio), me\xc4\x8dem (gladius), kopjem (pilum), sulico, \xc5\xa1\xc4\x8ditom (scutum), torbo, sekiro in loncem. Njihova oprema je tehtala okoli 30\xe2\x80\x9345\xc2\xa0kg.\n_START_SECTION_\nPla\xc4\x8da\n_START_PARAGRAPH_\nNa za\xc4\x8detku so vojsko sestavljali rimski dr\xc5\xbeavljani, stari med 17 in 60 let, ki so slu\xc5\xbeili obvezni voja\xc5\xa1ki rok. Kmalu pa je za\xc4\x8dela dr\xc5\xbeava vpoklicane vojake pla\xc4\x8devati in vojska je postala poklicna. V \xc4\x8dasu cesarstva je bilo za voja\xc5\xa1ke potrebe v vsakem trenutku pod oro\xc5\xbejem 300.000 mo\xc5\xbe. Cesar Avgust je legionarje ob upokojitvi nagrajeval z denarjem ali obdelovalno zemljo. Tudi za hrano je skrbel cesar in mnogi legionarji so v vojski jedli precej bolje (in predvsem bolj obilno) kot doma. S \xc5\xa1irjenjem meja cesarstva so velik (s \xc4\x8dasom vedno ve\xc4\x8dji) del legij, \xc5\xa1e posebno konjenice, predstavljali barbari, prebivalci zajetih dr\xc5\xbeav.\n_START_SECTION_\nKazni\n_START_PARAGRAPH_\nLegionarji so prisegli zvestobo poveljniku in bili podrejeni strogi disciplini. Za vsak prekr\xc5\xa1ek so bili kaznovani z udarci, za ve\xc4\x8dje prekr\xc5\xa1ke pa s tekom skozi \xc5\xa1ibe. Najhuj\xc5\xa1a kazen pa je bila desetkanje vojakov._NEWLINE_Tudi v obdobjih miru legionarji niso bili prepu\xc5\xa1\xc4\x8deni brezdelju. Urili so se v bojevanju in hodili na voja\xc5\xa1ke vaje. Opravljali so dela kopa\xc4\x8dev, drvarjev, tesarjev, gradili so ceste, mostove in druge zgradbe. Zgradili so ve\xc4\x8dino rimskih cest, ki so bile zgrajene tako dobro, da mnoge stojijo \xc5\xa1e danes._NEWLINE_Ko se je rimska vojska utaborila, so legionarji postavili utrjen tabor. \xc4\x8ce se na istem mestu ostali dlje, so tabor ogradili s kamnitim obzidjem. Okoli obzidja so skopali jarek Pogosto so okoli teh legijskih taborov kasneje nastala majhna naselja. Obrtniki in trgovci so se selili skupaj z legijami, saj so lahko legionarjem prodajali svoje izdelke.\n_START_SECTION_\nBojni pohodi\n_START_PARAGRAPH_\nNa bojnih pohodih so se legije zdru\xc5\xbeile v armado. Po dobrih, utrjenih cestah so se vojaki hitro zbrali na strate\xc5\xa1ko pomembnih to\xc4\x8dkah, od koder so se odpravili na pohod. Pred glavnino vojske so se premikali izvidniki, ki so pogosto prepre\xc4\x8dili zasede.\n_START_SECTION_\nPostavitev med bitko\n_START_PARAGRAPH_\nRimska vojska je imela natan\xc4\x8dno dolo\xc4\x8deno in izredno izpopolnjeno postavitev med bitko. Mo\xc4\x8dno jedro pehote je ob krilih varovala konjenica. Legionarji so se postavili v tri strnjene vrste. Veliki \xc5\xa1\xc4\x8diti so jih varovali pred napadi. Najprej so metalci kopja napadli na daljavo, sledil je boj mo\xc5\xbe na mo\xc5\xbea.\n_START_SECTION_\nBojne naprave\n_START_PARAGRAPH_\nRimljani so ve\xc4\x8dino svojih bojnih naprav izdelovali na boji\xc5\xa1\xc4\x8du, saj so bile preproste, a nevarne. Pri obleganjih mest so uporabljali katapulte, \xc5\xa1korpijone (prirejene baliste), oblegovalne ovne in stolpe. Proti sovra\xc5\xbenim pu\xc5\xa1\xc4\x8dicam so se zavarovali tako, da so se strnili v \xc5\xbeelvo.\n_START_SECTION_\nReforma cesarja Septimija Severa\n_START_PARAGRAPH_\nSeptimij Sever (oklican 193 po Kr.) je voja\xc5\xa1ke poveljnike postavil na mesto pred senatorji v rimskem sistemu \xc4\x8dastnih naslovov cursus honorum. Vsaka slu\xc5\xbeba, povezana z vojsko, se je imenovala militia. Tako je bila voja\xc5\xa1ka obveznost militia armata, slu\xc5\xbebovanje na dvoru militia palatina in ostale slu\xc5\xbebe militia officialis. _NEWLINE_Septimij Sever je nasledil vojsko 25 legij, kar \xc5\xa1teje skupaj okrog 300 000 mo\xc5\xbe. Glavna sprememba, ki jo je uvedel, je bilo pove\xc4\x8danje \xc5\xa1tevila vojakov za 10\xc2\xa0%. Postavil je ve\xc4\x8d novih avksiliarnih enot. Septimij je dvignil voja\xc5\xa1ko pla\xc4\x8do in podeljeval darila. Denarni obtok na panonskem limesu se je v tem \xc4\x8dasu pove\xc4\x8dal za 190\xc2\xa0%. Legaliziral je voja\xc5\xa1ke poroke in dovolil nositi prstan. Navadnim vojakom je omogo\xc4\x8dal la\xc5\xbeje napredovanje. Tudi cesarsko pretorijansko gardo v Rimu je preuredil - namesto Italikov je v njej namestil mo\xc5\xbee iz podonavskih provinc.'